CELEX: 
Language: hu
Date: 2021-05-27 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/787 európai parlamenti és tanácsi rendeletnek a valamely szeszes ital egy vagy több élelmiszerrel való kombinálásával előállított szeszes italok jelölése tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2019/787 rendelet jelenleg nem írja elő, hogy a valamely szeszesital-kategória vagy földrajzi árujelző más élelmiszerekkel való kombinálásával előállított szeszes italok előírt nevét az adott összetételt leíró összetett kifejezéssel azonos látómezőben kell feltüntetni. E felhatalmazáson alapuló jogi aktus célja az ilyen szeszes italok jelölésére vonatkozó feltételek meghatározása.
            
            
               Ilyen követelmény hiányában ugyanis a szeszes italnak az említett kombinációból eredő tényleges jellege nem feltétlenül következik egyértelműen, és a jelölés azt sugallhatja a fogyasztók számára, hogy az összetett kifejezés a szeszes ital tényleges neve. Ez bizonyos esetekben egy szeszes ital (kategória vagy földrajzi árujelző) hírnevével való visszaéléshez vezethet, amelynek előírt neve egy vagy több olyan élelmiszerrel együtt jelenik meg, amelyet az előállítás során nem az (EU) 2019/787 rendelet I. mellékletének vagy a vonatkozó termékleírásnak megfelelően használtak fel, mivel az így létrejövő szeszes italnak más előírt neve lenne.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Egyes tagállamok felhívták a Bizottság figyelmét arra, hogy a szeszes ital előírt nevének az összetett kifejezésekkel azonos mezőben történő feltüntetését előíró rendelkezés hiánya gyengíti az utóbbiakra vonatkozó rendelkezéseket.
            
            
               A mezőgazdasági piacok közös szervezésével foglalkozó szakértői csoport munkájában részt vevő, a szeszes italok tekintetében illetékes szakértők 2020. október 13-i és december 3-i (virtuális) és 2021. február 9-i, valamint április 28-i üléseinek előkészítése során, továbbá az üléseken konzultációkra került sor mind a 27 tagállam szakértőinek részvételével. A konzultációs folyamat eredményeként széles körű egyetértés alakult ki a felhatalmazáson alapuló rendelet tervezetéről.
            
            
               A felhatalmazáson alapuló rendelet tervezetét a 2021. március 26. és április 23. között lefolytatott általános nyilvános konzultáció keretében közzétették a minőségi jogalkotási portálon, ahol szintén konszenzus alakult ki a tervezetről. A WTO tagjai értesítést kaptak.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus az (EU) 2019/787 rendelet 50. cikkének (3) bekezdésén alapul, és csak egy olyan rendelkezést érint, amelynek módosítására a Bizottság az említett bekezdés értelmében felhatalmazást kapott. A jogi aktust az (EU) 2019/787 rendelet 46. cikke szerinti eljárásnak megfelelően kell elfogadni.
            
            
               1. cikk: Ez a cikk előírja, hogy a valamely szeszesital-kategória vagy földrajzi árujelző más élelmiszerekkel való kombinálásával előállított szeszes italok előírt nevét az adott összetételt leíró összetett kifejezéssel azonos látómezőben kell feltüntetni. Ennek célja annak elkerülése, hogy a fogyasztókat megtévesszék a létrejött szeszes ital tartalmával kapcsolatban.
            
            
               2. cikk: Ez a cikk átmeneti időszakot ír elő, amely során lehetővé teszi az e rendelet hatálya alá tartozó, 2022. december 31. előtt az 110/2008/EK rendelet rendelkezéseinek megfelelően címkézett szeszes italok újracímkézés nélküli forgalomba hozatalát.
            
            
               3. cikk: E cikk előírja, hogy az 1. cikkben előírt módosítást ugyanattól az időponttól kell alkalmazni, mint az abban a cikkben hivatkozott rendelkezést (azaz az (EU) 2019/787 rendelet 11. cikkének (3) bekezdését), amelyet az (EU) 2019/787 rendelet 51. cikkének (1) bekezdése értelmében 2021. május 25-től kell alkalmazni.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.5.27.)
            
            
               az (EU) 2019/787 európai parlamenti és tanácsi rendeletnek a valamely szeszes ital egy vagy több élelmiszerrel való kombinálásával előállított szeszes italok jelölése tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a szeszes italok meghatározásáról, leírásáról, megjelenítéséről, jelöléséről, a szeszes italok elnevezésének használatáról az egyéb élelmiszerek megjelenítése és jelölése során, a szeszes italok földrajzi árujelzőinek oltalmáról, a mezőgazdasági eredetű etil-alkohol és desztillátumok használatáról az alkoholtartalmú italokban, valamint a 110/2008/EK rendelet hatályon kívül helyezéséről szóló, 2019. április 17-i (EU) 2019/787 európai parlamenti és tanácsi rendeletre
                  1
                és különösen annak 50. cikke (3) bekezdésére,
            
         
         
            
               mivel:
            
            
               (1)Az (EU) 2019/787 rendelet 11. cikkének (3) bekezdése szabályokat állapít meg azon alkoholtartalmú italok leírására, megjelenítésére és jelölésére vonatkozóan, amelyeket egy szeszes ital kategóriájának vagy egy szeszes italra vonatkozó földrajzi árujelzőnek más élelmiszerekkel való kombinálásával állítanak elő. Az ilyen alkoholtartalmú italokat összetett kifejezésekkel írják le az említett rendelet I. mellékletében meghatározott szeszes italok kategóriái alatt szereplő előírt név vagy egy szeszes italra vonatkozó földrajzi árujelző más élelmiszerek nevével történő kombinálásával. 
            
            
               (2)Az (EU) 2019/787 rendelet 11. cikkének (3) bekezdése nem írja elő, hogy az így létrejött alkoholtartalmú ital nevét az összetett kifejezéssel azonos látómezőben kell feltüntetni. Ez azt sugallhatja a fogyasztók számára, hogy az összetett kifejezés az alkoholtartalmú ital tényleges neve, ami indokolatlan visszaélést jelent a szeszesital-kategóriák vagy földrajzi árujelzők hírnevével, különösen azokban az esetekben, amikor az így létrejött alkoholtartalmú ital szeszes ital.
            
            
               (3)Az 1169/2011/EU európai parlamenti és tanácsi rendelet
                  2
                7. cikke (1) bekezdésének a) pontja előírja, hogy az élelmiszerekkel kapcsolatos tájékoztatás nem lehet megtévesztő, különösen az élelmiszer jellemzői és azonossága tekintetében. Az említett rendelet 9. cikke előírja, hogy meg kell adni az élelmiszerekkel kapcsolatos kötelező adatokat, beleértve az élelmiszer nevét is, 13. cikke pedig úgy rendelkezik, hogy a kötelező adatokat feltűnő helyen kell megjeleníteni úgy, hogy könnyen láthatók, jól olvashatók és adott esetben letörölhetetlenek legyenek.
            
            
               (4)Az (EU) 2019/787 rendelet 9. cikkével összhangban az 1169/2011/EU rendeletben előírt megjelenítésre és jelölésre vonatkozó követelmények a szeszes italok más élelmiszerekkel való kombinálásával előállított alkoholtartalmú italokra is alkalmazandók. Annak biztosítása érdekében, hogy az említett követelmények – különösen az ilyen kombinációból létrejött szeszes italok esetében – a legjobban teljesüljenek, helyénvaló előírni, hogy a létrejött szeszes ital előírt nevét ugyanazon látómezőben kelljen feltüntetni, mint a kombinációt leíró összetett kifejezést. Ezt minden olyan esetre vonatkozik, amikor az összetett kifejezést feltüntetik a szeszes ital leírásában, megjelenítésén vagy jelölésén. Ez meg fogja előzni a megtévesztő gyakorlatokat, és biztosítani fogja, hogy a fogyasztók megfelelő tájékoztatást kapjanak a szeszes italok más élelmiszerekkel való kombinálásával előállított szeszes italok tényleges jellegéről.
            
            
               (5)Ez a kötelezettség azonban nem alkalmazandó abban az esetben, ha az (EU) 2019/787 rendelet 10. cikke (5) bekezdésének b) pontjával összhangban a szeszes ital előírt nevét a „likőr” vagy a „tejszínlikőr” kifejezést tartalmazó összetett kifejezés helyettesíti, amennyiben a végtermék megfelel az említett rendelet I. mellékletének 33. kategóriájára vonatkozó követelményeknek.
            
            
               (6)Az (EU) 2019/787 rendeletet ezért ennek megfelelően módosítani kell.
            
            
               (7)Átmeneti időszakot kell biztosítani az e rendeletben megállapított jelölési rendelkezések alkalmazására annak érdekében, hogy a 110/2008/EK európai parlamenti és tanácsi rendelet
                  3
                rendelkezéseivel összhangban 2022. december 31. előtt címkézett szeszes italokat újracímkézés nélkül továbbra is forgalomba lehessen hozni. 
            
            
               (8)Az (EU) 2019/787 rendelet 51. cikkének (3) bekezdésével összhangban, valamint bármilyen joghézag elkerülése érdekében ezt a rendeletet 2021. május 25-től indokolt alkalmazni,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2019/787 rendelet 11. cikke (3) bekezdésének helyébe a következő szöveg lép:
            
            
               „(3)
                     Az alkoholtartalmú italt megnevező összetett kifejezéseket:
            
            
               a)azonos típusú, méretű és színű betűkkel kell feltüntetni;
            
            
               b)nem szakíthatja meg semmilyen szöveg vagy képi elem, amely nem alkotja részüket;
            
            
               c)nem lehet nagyobb méretű betűkkel feltüntetni, mint az alkoholtartalmú ital elnevezésének betűmérete; és
            
            
               d)azokban az esetekben, amikor az alkoholtartalmú ital szeszes ital, mindig a szeszes ital előírt nevével együtt, az összetett kifejezéssel azonos mezőben kell feltüntetni, kivéve, ha az előírt nevet a 10. cikk (5) bekezdésének b) pontjával összhangban összetett kifejezés helyettesíti.”
            
            
               2. cikk
            
            
               Az e rendelettel módosított (EU) 2019/787 rendelet 11. cikke (3) bekezdésének d) pontjában meghatározott követelményeknek nem megfelelő, de a 110/2008/EK rendelet követelményeinek megfelelő, 2022. december 31. előtt címkézett szeszes italok a készletek kimerüléséig továbbra is forgalomba hozhatók.
            
            
               3. cikk
            
         
         
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               2021. május 25-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.5.27.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 130., 2019.5.17., 1. o.
               
               
                  
                     (2)
                  
                        Az Európai Parlament és a Tanács 1169/2011/EU rendelete (2011. október 25.) a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).
               
               
                  
                     (3)
                  
                        Az Európai Parlament és a Tanács 110/2008/EK rendelete (2008. január 15.) a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről (HL L 39., 2008.2.13., 16. o.).